欧阳修
送杨辟秀才
吾奇曾生者，始得之太学。
初谓独轩然，百鸟而一鹗。
既又得杨生，群兽出麟角。
乃知天下下，所识惭未博。
杨生初谁师，仁义而礼乐。
天姿朴且茂，美不待追琢。
始来读其文。如渴饮醴酪。
既坐即之谈，稍稍吐锋锷。
非唯富春秋，固已厚天爵。
有司选群材，绳墨困量度。
胡为谨毫分，而使遗磊落。
至宝异常珍，夜光惊把握。
骇者弃诸涂，窃拾充吾橐。
其於获二生，厥价玉一台。
嗟吾虽得之，气力独何弱。
帝阍启岩岩，欲献前复却。
遽令扁舟下，飘若吹霜箨。
世好竞辛咸，古味殊淡泊。
否泰理有时，惟穷见其确。